Wara li l-bieraħ ġie żvelat il-logo tal-Junior Eurovision li ser isir f’Malta f’Novembu, llum tħabbar li aktar pajjiżi Ewropej mistennija jipparteċipaw fl-edizzjoni ta’ din is-sena li tlaqqa fost l-aqwa talent tat-tfal kantanti. It-tħejjijiet għal dan il-festival kompew jiġu diskussi f’Kopenhagen bejn il-Ministru Manwel Mallia u uffiċjali għolja tal-European Broadcasting Union li torganizza dan il-festival. Fi stqarrija tal-Gvern intqal li fit-taħdidiet mal-Ministru Mallia, l-EBU qablet li iżżid l-allokazzjoni finanzjarja tagħha għall-organizazzjoni ta’ dan il-festival f’Malta. Tħabbar ukoll li l-Junior Eurovision li fih Malta ser tkun rappreżentata mill-kantanta Fedrica Falzon, ser isir fiż-żona tax-Shipbuilding fil-Marsa u ser ikun jinvolvi mat-800 tifel u tifla Maltija f’esperjenza kulturali u edukattiva.